정조 7년
癸卯八月二十七日卯時。上御誠正閣。藥房次對同爲入侍時。藥房都提調徐命善。提調鄭民始。副提調沈豐之。假注書徐瀅修。記事官李崑秀尹行任。領議政鄭存謙。行知中樞府事具善復。江華留守金魯鎭。右參贊鄭昌聖。戶曹判書徐有隣。禮曹判書李在協。行副司直徐有慶。判尹徐浩修。刑曹判書鄭一祥。兵曹判書李𡊠。副司直李柱國。副司直李敬懋。副司直徐有大。禮曹參判趙時俊。開城留守徐有防。戶曹參判鄭志儉。右承旨李亨元。校理沈基泰。假注書金孝建。事變假注書崔重圭。以次進伏訖。存謙曰。日吉辰良。陵役利成。區區下忱。不任忭賀之至。親臨董工。竟夕勞動。歷謁諸陵。經宵回鑾。伏未審聖體。若何。上曰。此是莫重莫大之事。故欲效必誠必敬之忱。躬審工役。親行告安而歸。憧憧追慕之懷。庶可以少伸矣。命善曰。日昨天氣稍熱。而勤勞玉趾。聖候凡節。不瑕有損。上曰。予則別無所損矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。命善曰。諸醫待令。診候。如何。上曰。不必診候。醫官則先退。可也。命善曰。惠慶宮湯劑。旣滿五貼。自今日更爲製進乎。上曰。當問於醫官矣。仍命醫官進前仰奏。道炯對曰。此非燥熱之劑。更加進御。似好矣。上曰。然則五貼。更爲製入。可也。命善曰。本方在藥院。依此製入。何如。上曰。依此製入。命善曰。藥房則先退。何如。存謙曰。原任亦管籌司。同參次對。似好矣。上曰。判府事事。過矣。命善就坐。上曰。今日臺諫。何爲不入乎。亨元曰。兩司長官不爲入來。故今日次對。臺臣無進參者矣。上曰。臺諫亦不入來於問安乎。亨元曰。都憲則初不入來。大諫則只參問安。而旋卽出去矣。上曰。諫長何爲出去。命善曰。未知有甚情勢。而若無端徑出則非矣。上曰。豈有如許道理。若爲違牌。守廳承旨。直捧禁推傳旨之意。分付。重圭承命出傳。還入進伏。存謙曰。臣於向來閟宮事。尙逭當勘之律。方切惶蹙之忱。而日昨海西事。尤不勝萬萬悚仄矣。上曰。以何事言之。存謙曰。長山串伐木事也。當初該水使之報備局也。臣只禁地土船之載運。不防戰防船之莊載。斫運木物。貽弊民邑。使朝家恤民之德意。不得下究。此皆臣溺職之罪。臣何敢委罪帥臣。而獨自晏然乎。上曰。過矣。此是該水使之罪也。非卿所知。且古語云。事已往不追爲妙。日昨傳敎中。以大臣平日愛民之心。必當停止云者。亦以卿之處事。未嘗爲盡善盡美之意。而此皆出於無隱之意也。又何必過引乎。存謙曰。水使則一從備局知委而爲之。不念民弊。使之伐木船運者。一則臣罪。二則臣罪也。上曰。判府事亦必聞此事。領相引義。豈不過當乎。命善曰。似聞備局行關時。以半則待春輸送之意。措辭云。若爾則領相似無所失矣。上曰。行關措語。果如此乎。存謙曰。發關時。以秋成後難以盡輸。則雖拖至明春。亦無不可爲言。蓋其措辭。初不能明白決折矣。上曰。卿之規模。過於謹拙。而凡於遇事指揮之際。旣不能指一行會。故外邑眩於擧行矣。此後則須爲少加淬勵焉。存謙曰。日前以長山串運木貽弊事。所下傳敎。寔出於不擾民之聖意。臣不勝欽仰之至。而竊有所惶恐不自安者。外方行會之事。毋論巨細。皆關由廟堂。而向見黃海水使徐有和報備局辭緣。則以爲防船中。多有改槊當次者。援據舊例。竝以各邑鎭地土船。通令裝發爲請。故地土船輸運則題辭防塞。而兵防船輸運則不能防塞。其失專在於臣。臣先被罪。然後朝廷之處分。方可以得當。而尤可爲警惕閫邑之道。故極知萬萬惶悚。而敢此冒沒。仰達矣。上曰。卿之引義至此。水使罷拿。今姑安徐。越捧十等。可也。出擧條上曰。備堂盡爲入來乎。魯鎭曰。金華鎭金履素不爲入來矣。上曰。何不進參。存謙曰。金華鎭則不知何故。而金履素則似以新差之故。不敢遽然出脚矣。上曰。廟謨陳之。存謙曰。以畿甸農形。深軫聖念。劃給關西小米二萬石。以爲接濟之資。臣等不勝欽仰。而第於此事。亦有所爲慮者。近年以來。飢饉荐仍。每當歲末。輒有停退之令。故不但各邑穀簿漸就耗縮。民習不古。擧生希覬之心。雖其形勢之有裕者。亦且低回觀望。拒納爲事。夫還穀卽捄民之資。秋而不捧。春將何分。如此之歲。尤宜着念收捧。臣則以爲。預爲申飭。期於準捧。好矣。上曰。災歲救荒之政。固恃還穀。而若夫收捧之節。有道臣守令在焉。雖非預飭。自當收殺。而今日急務。專在於講究生穀之方。商量救荒之策。有可紓民力之道則施之。有可祛民瘼之事則行之而已。何必斷斷於捧糴一款也。存謙曰。捧糴之政。最爲活民之要。臣之所奏。亦非謂別出擧條。徑加申飭。欲望堅定聖意。無或撓動矣。上曰。予亦知捧糴之非不爲重。若或專事催科。則今日次對。非爲救荒而設也。卿亦。申飭道伯。區別尤甚之次稍實。且參考昨年荒政。傍照流來舊例。深思救活之策。以爲從便處之。可也。命善曰。臣昨見畿伯。則以爲。今年還上。萬無準捧之路。如或分數舊還。頒令中外。則其於新還催科。似爲有益云。此言亦似近理矣。上曰。至愚而神者民也。豈不知凶歲舊還。不可擧論乎。存謙曰。畿內穀簿。今年豆太。到底失稔。明年太種。不可不預念。卽見原春監司蔡弘履報備局辭緣。則原州太還最多。捧糴之際。反爲民弊云。裒多益寡。最爲均糴之急務。原州興元倉。在於江邊。與京畿接境。今秋捧糴時。太三千石。捧留興元倉。明春解氷後。卽爲船運之意。知委兩道道臣。何如。上曰。依爲之。出擧條上曰。江華農形。何如。魯鎭曰。初頭則若將有秋。自八月以後。風雹爲災。比昨年半減矣。上曰。民情。何如。魯鎭曰。民情萬分遑急。故方欲。仰達矣。仍奏曰。本府穡事。大違初料。始焉旱澇爲災。終因風雹交侵。田農之被損。固無可論。畓穀之歉荒。今亦已判。比諸昨年。民情尤甚遑急。凡係給災減稅等事之自臣府擧行者。不必仰煩朝家。至於明春接濟之道。徐當商量狀請。而餉穀新還。不但爲保障不虞之需。係是還分救民之資。則量其面里之豐歉。察其民力之緩急。勢當以準捧爲期。而其中太還則旣知其全不成實。雖欲督捧。其勢末由。就其元數。以折半許其相當精實穀代捧。待明秋還作本色。關西小米五百石價及嶺。完營添餉錢二千兩之昨今兩年條。分給民間者。値此荐歉。以些少之直。徵高踊之米。實爲行不得之政。依本府已例。以元錢捧留。待年豐還貿。則此與元還有異。在朝家旣無損益。在窮民稍可紓力。故已有所稟議於廟堂。而敢此。仰達矣。上曰。依爲之。出擧條上曰。還上準捧則無慮乎。魯鎭曰。豈曰無慮。而軍餉不可虛留。故某條必捧計。而見今留庫。只餘三萬五千石。雖爲盡數收捧。僅爲四萬石。蓋戶曹各道年年貸去。數至十萬。故如是減縮。莫重軍餉。誠爲可悶。今秋則使之還報。似好矣。上曰。旣貸之物。何以還索。還上則卿旣以必捧爲奏。予可弛憂矣。上曰。數日日氣晴朗矣。命善曰。果爲異常矣。存謙曰。若有天相者然矣。上曰。今日不無雨意。若果雨下。則莎草可無慮矣。雖以農功言之。亦不爲害矣。命善曰。今番事役甚鉅。而其成也敏速而完備者。此莫非我聖上不匱之孝思。能使人感發興起而然也。見今雨勢甚緊。而雖不得雨。回鑾時以水車沃莎之意。縷縷爲敎于陵官。孰不欽仰聖孝。盡心於沾潤之工也。存謙曰。卽見全羅監司趙時偉報備局辭緣。則以爲。因啓下關。沿海災邑軍布上納。則各司情債。切勿收斂於當納軍民事。今方嚴立科條。而今若只禁人情責納木布。則京外下屬之點退。勢所必至。且本道今年綿農。毋論山沿。已判歉荒。純錢代納。亦多已例。京外各樣軍布。限明秋純錢上納。道內左右水營。有休番木名色。蓋若遇荒年。則以此休留者。充給災減之代者也。如此歉歲。宜有停退之典。休番木限明年差退爲請矣。今年湖南民事。宜所軫念。而綿農已判歉荒。京外各樣軍布之純錢代納。旣多已例。至於左右水營休番木之退限。亦可以少紓民力。竝依所請施行。訓局則與他軍門有異。錢木參半捧納之意。分付。何如。上曰。訓將之意。何如。訓鍊大將具善復曰。本局許多軍兵。本無官軍服造給之事。而奉足受出自備。自前或當歉歲。元無木錢參半之規。近來間或有參半之事。以純錢捧上。則事甚難便矣。上曰。依爲之。訓局則尤甚邑四分一。以本色上納。可也。出擧條存謙曰。頃以湖西濟民倉租三千石。待春輸送京畿事。筵稟行會矣。今則秋事幾盡出場。而湖沿被災。無異畿農。其在一視之道。宜示軫恤之意。濟民倉移劃租三千石。使之仍留本道。以爲臨時添還之資。何如。上曰。依爲之。出擧條存謙曰。卽見原春監司蔡弘履報備局辭緣。則枚擧原州判官。獜蹄縣監牒呈以爲。原州還穀中米豆租粟。數甚零少。唐米太木麥。厥數夥然。民不願受。爲弊不些。還穀中唐米二千石。太三千石。木麥二千石。以米豆租粟等不足之數。一依準折。許令換作爲請。獜蹄縣則處在窮峽。所謂水畓。絶無而僅有。通一邑畓結。除各年災頉。不過三結零。年前各邑流來移轉請得租六百石。而每當備納之際。轉往他邑。踰嶺涉灘。艱辛貿買。且以三結零畓結。斂散千餘石還租者。其爲民弊。已無可言。病民之還上。以宜土之穀。準折換作。自是朝令。亦有前例。租還限千石。以宜土小米。依準折法。許令換作事爲請矣。偏多之穀。反爲難捧之弊。則準折換捧。旣多已例。原州太則俄已輸送京畿之意。陳達蒙允。木麥二千石。唐米二千石。依所請使之換作。獜蹄則水田不過三結零。租還過多。納糴之際。貿來於他郡者。誠爲民弊。依所請租一千石準折換作小米事。一體分付。何如。上曰。依爲之。出擧條存謙曰。卽見慶尙右兵使南憲喆報備局辭緣。則停操之年。官門聚點。自是定式。聚點一款。何以爲之爲辭矣。嶺南穡事。勝於他道。官門聚點。使之依例擧行乎。上曰。停止。可也。出擧條存謙曰。卽見黃海水使徐有和報備局辭緣。則去丁酉年各等軍餉會案中。信川所在軍餉大小米各一百石。無緣見漏。故嚴加究問。則營邑色吏。作奸偸竊。故準數徵捧。還錄會案爲辭矣。會案載錄之軍餉。一任下吏之偸弄。慢不致察。極爲駭然。現發之後。不可置而不問。丁酉年當該水使當該郡守。竝拿問正罪。何如。上曰。依爲之。出擧條存謙曰。行司直李命植。備局堂上還差。何如。上曰。依爲之。出擧條仍命書榻敎曰。行司直李命植備堂還差。存謙曰。此李秀夏上疏也。何以擧行乎。上曰。以草記回啓。可也。存謙曰。臣於閤外。與判府事相議。欲於登筵後。齊聲力請矣。輔養官之尙不差出。揆以典禮。已極苟簡。而今則宮僚行將設置矣。尤不可不趁卽擧行。故敢達矣。命善曰。非但乙卯舊例。歷考列朝故事。今亦晩矣。臣等之前後陳請。非止一再。而每以乏人爲敎。誠不勝抑鬱矣。上曰。予則以爲。此是宗社之大慶。故有所思量。而果有可合之人乎。存謙曰。簡在聖心矣。命善曰。此有舊規。有下敎則該曹問議大臣差出。蓋元子輔養官則例以正卿爲之。元孫輔養官則例以亞卿爲之矣。上曰。苟其人也。雖正卿以上。無所不可。何拘品秩之高下乎。存謙等曰。誠如下敎矣。上曰。從當下敎矣。存謙曰。戶曹判書徐有隣。惠廳堂上還差。何如。上曰。依爲之。出擧條仍命書榻敎曰。戶曹判書徐有隣惠廳堂上還差。上曰。度支惠廳。俱是要膴。一人兼管。自古罕有。卿之擔負重矣。須加惕念。可也。上曰。備堂中有稟事者乎。昌聖曰。金吾時囚中。監察趙思殷。當初擬律太輕。伊時堂上。至被譴罰。則所當更爲照律。而判付中旣無更擬之敎。故自下不敢循例擧行矣。上曰。依所照律勘放。可也。出擧條昌聖曰。平市署以詞訟衙門。只有郞廳三員。而一員乃抄啓文臣也。若値公役稠疊之時。兩員有頉。則直長諉以除本仕。凡於入直及擧行等節。多以假官替行。揆以事體。未免苟艱。在前抄啓文臣之在詞訟者。或有閑司相換之例。此則何以爲之乎。上曰。相換。可也。出擧條存謙曰。經筵近甚苟艱。衆所共知實病人及在外人。合有變通之道。故敢達矣。上曰。依爲之。出擧條仍命書榻敎曰。在外及有實病經筵。竝許遞。上曰。徐有慶則旣入闕中。不爲出肅。而政院初不察飭。當該承旨。從重推考。可也。出榻敎民始追入曰。湯劑待令矣。上命入之。民始曰。因戶曹草記。兼料米劃給代。自本廳每年米一千七百石移送戶曹事。陳請。蒙允矣。在前本廳有裕之時。戶曹以經費不足。或貸用或給價取用。而數十年間。本廳匱竭。自用亦且不敷。則接濟戶曹。非所可論。故挽近以來。絶不得貸用矣。間或接濟。猶不能如前。則每年移送。決是行不得之事。況兼料米之自惠廳給代。事面亦甚苟簡。移送一款。置之。何如。上曰。依爲之。出擧條民始曰。畿營封進生蟹。雖軫民弊。有蠲減之命。而至於京貢。則似當依例封進。洪忠水營生鰒。全羅道半乾鰒。平安道皮輕栗。今已節屆。使之依例封進乎。上曰。災年貽弊。甚可悶矣。存謙等曰。此則別無爲弊之端。使之封進。似好矣。上曰。可矣。上曰。大司諫旣已承牌。禁推之命。勿爲頒布。可也。上曰。昨日陪班。見江留手旗。當插黃旗。而插以黑旗。何也。魯鎭曰。以生年爲色。故然矣。上曰。誤矣。在境內以生年爲色。若出境則以地方爲色。軍制然也。善復曰。果如聖敎矣。魯鎭曰。臣未及知。後當改之矣。上曰。柳義養何不行公於摠管乎。亨元曰。聞有實𧏮。而近則稍勝云矣。上命入承旨前望。朴天衡申大升落點。上命退。諸臣以次退出。